Άντζελο Μπανιάσκο

Ο **Άντζελο Μπανιάσκο** (Ιταλικά: Angelo Bagnasco, Ποντεβίκο (Pontevico), 14 Ιανουαρίου 1943) είναι ιεράρχης της Καθολικής Εκκλησίας. Διορίστηκε αρχιεπίσκοπος Γένοβας στις 26 Αυγούστου 2006, και υπηρέτησε για 14 χρόνια εώς το 2020. Ήταν πρόεδρος της Ιταλικής Επισκοπικής Διάσκεψης (CEI) από το 2007 εώς το 2017 και χειροτονήθηκε καρδινάλιος το 2007 από τον Πάπα Βενέδικτος ΙΣΤ΄. Ήταν πρόεδρος του Συμβουλίου των Επισκοπικών Συνεδριών στην Ευρώπη (CCEE) από το 2016 εώς το 2021. 

Θεωρείται μέρος της συντηρητικής πτέρυγας της ιεραρχίας της Καθολικής Εκκλησίας.

## Βιογραφία

Ο Μπανιάσκο γεννήθηκε στο Ποντεβίκο στις 14 Ιανουαρίου 1943, όπου χειροτονήθηκε ιερέας το 1966. Η οικογένεια του είχε καταφύγει στο Ποντεβίκο κατά τη διάρκεια του Β΄ Παγκοσμόου Πολέμου. Σε μια συνέντευξη, ο Μπανιάσκο δήλωσε: *«Έγινα παπαδοπαίδι της ενορίας μου στο ιστορικό κέντρο της [[Γένοβα|Γένοβας]], στη Πιάτσα (Πλατεία) Σαρτσάνο, όταν ήμουν 6 χρονών. Ο παλιός ιερέας της ενορίας μου ήταν αρχικά ο άββας Τζιοβάνι Μπατίστα Γκαζόλο, και ύστερα ο Μονσενιόρ Κάρλο Βιακάβα ενώ βοηθός του ήταν ένας νεαρός εφημέριος, ο Ντον Τζάνι Ζαμίτι — οι δύο τελευταίοι ζουν ακόμη και χαίρονται ιδιαίτερα που το μικρό τους παπαδοπαίδι έγινε αρχιεπίσκοπος — μας επέβλεπαν τα απογεύματα στο ενοριακό κέντρο όπου πηγαίναμε να παίξουμε. Η επιθυμία να γίνω ιερέας άρχισε ακριβώς την περίοδο που φοιτούσα στο δημοτικό σχολείο, χωρίς όμως να το εκμυστηρευθώ σε κανέναν. Αργότερα φοίτησα σε μικτό γυμνάσιο, έχοντας πάντοτε αυτήν την επιθυμία στην καρδιά μου.»*

### Ως ιερέας
Φοίτησε στο κλασικό λύκειο του αρχιεπισκοπικού ιεροδιδασκαλείου της Γένοβας και χειροτονήθηκε ιερέας στις 29 Ιουνίου 1966 από τον καρδινάλιο Τζουζέππε Σίρι. Ως ιερέας στη Γένοβα απέκτησε πτυχίο φιλοσοφίας από το Πανεπιστήμιο της Γένοβας, υπηρέτησε ως καθηγητής μεταφυσικής και σύγχρονου αθεϊσμού στη Θεολογική Σχολή της Βόρειας Ιταλίας και διηύθυνε τα αρχιεπισκοπικά γραφεία που αφορούσαν τη Θεία Λειτουργία και τη κατήχηση. Διετέλεσε, επίσης, επισκοπικός εκπρόσωπος της Ιταλική Καθολική Ομοσπονδία Πανεπιστημιακών Φοιτητών (FUCI) και συντόνισε την ποιμαντική μέριμνα για τους φοιτητές της περιοχής.

### Επισκοπική σταδιοδρομία
Στις 3 Ιανουαρίου 1998 διορίστηκε επίσκοπος του Πεζάρο. Έλαβε την επισκοπική χειροτονία στις 7 Φεβρουαρίου από τον αρχιεπίσκοπο Ντιονίτζι Τετταμάντσι, με συλλειτουργούς τους επισκόπους Γκαετάνο Μικέττι και Τζάκομο Μπαραμπίνο. Στις 11 Μαρτίου 2000 ανακηρύχθηκε μητροπολίτης της ίδιας έδρας.

Από το 2001 ανέλαβε διάφορα αξιώματα στη Συνέλευση της Ιταλικής Επισκοπικής Διάσκεψης (CEI), μεταξύ των οποίων πρόεδρος του διοικητικού συμβουλίου της εφημερίδας *Avvenire* και γραμματέας για θέματα σχολείων και πανεπιστημίων. Στις 20 Ιουνίου 2003 διορίστηκε αρχιεπίσκοπος του Στρατιωτικού Ορδινάριου της Ιταλίας, μια θέση που χαρακτήρισε «εντελώς απρόσμενη» και την οποία αποδέχτηκε «με έκπληξη και κάποια ανησυχία», καθώς ο στρατιωτικός κόσμος του ήταν άγνωστος και η δικαιοδοσία εκτεινόταν σε ολόκληρη τη χώρα και πέραν αυτής.

Μετά την παραίτηση του Ταρσίζιο Μπερτόνε, ο Μπανιάσκο διορίστηκε αρχιεπίσκοπος Γένοβας στις 29 Αυγούστου 2006. Ενθρονίστηκε στις 24 Σεπτεμβρίου. Υπερασπίστηκε τον πάπα Βενέδικτο ΙΣΤ΄ στην υπόθεση του Ρέγκενσμπουργκ.

Στις 7 Μαρτίου 2007, ο Βενέδικτος ΙΣΤ΄ επέλεξε τον Μπανιάσκο να διαδεχθεί τον Καμίλο Ρουϊνί ως πρόεδρο της Ιταλικής Επισκοπικής Διάσκεψης για πενταετή θητεία. «Η επιλογή είναι ένας συμβιβασμός ανάμεσα στους δύο πιο επιδραστικούς διαμορφωτές πολιτικής του Βενέδικτου — ο Μπανιάσκο είναι επιβεβαιωμένα άνθρωπος του Ρουϊνί, ‘αλλά τον συμπαθεί και ο Μπερτόνε’, όπως το έθεσε κάποιος».

Στις 27 Ιουνίου 2007, ο αρχιεπίσκοπος Μπανιάσκο, μαζί με αρκετούς άλλους ιεράρχες, παρακολούθησε ενημέρωση στο Αποστολικό Παλάτι σχετικά με το επικείμενο *motu proprio* του πάπα Βενέδικτου που θα επέτρεπε ευρύτερη τέλεση της Τριδεντινής λειτουργίας. Δύο ημέρες μετά τη συνάντηση αυτή, στις 29 Ιουνίου, αυτός και άλλοι σαράντα πέντε επενδύθηκαν με το παλλίον, ένα μάλλινο άμφιο που προορίζεται για μητροπολίτες επισκόπους, από τον Βενέδικτο στη Βασιλική του Αγίου Πέτρου.

### Καρδινάλιος και αποστολές στη Ρωμαϊκή Κουρία
Στις 17 Οκτωβρίου 2007 ο πάπας Βενέδικτος ανακοίνωσε ότι ο Μπανιάσκο θα δημιουργούνταν καρδινάλιος σε κονσιστόριο στις 24 Νοεμβρίου. Δημιουργήθηκε Καρδινάλιος-Ιερέας της Gran Madre di Dio. Στις 12 Ιουνίου 2008, ο Βενέδικτος τον διόρισε στην Επιτροπή για τις Ανατολικές Εκκλησίες, και στην Επιτροπή για τη Θεία Λατρεία και την Πειθαρχία των Μυστηρίων.

Επίσης το 2008 ο Μπανιάσκο διορίστηκε από τον πάπα Βενέδικτο ΙΣΤ΄ στην Επιτροπή των Επισκόπων, αλλά παρέμεινε μέλος όταν ο πάπας Φραγκίσκος αναμόρφωσε τη σύνθεση της Επιτροπής το 2013.

Ο Μπανιάσκο συμμετείχε στο παπικό κονκλάβιο του 2013 που εξέλεξε τον πάπα Φραγκίσκο και θεωρήθηκε από ορισμένες πηγές μέσων ενημέρωσης ως πιθανός υποψήφιος (''papabili'') για το παπικό αξίωμα.

Τον Φεβρουάριο 2018, ο πάπας Φραγκίσκος επέκτεινε τη θητεία του Μπανιάσκο στη Γένοβα για δύο έτη πέραν του κανονικού ορίου ηλικίας των 75 ετών. Στις 8 Μαΐου 2020, ο πάπας Φραγκίσκος αποδέχτηκε την παραίτηση του Μπανιάσκο από τη θέση του αρχιεπισκόπου Γένοβας και διόρισε διάδοχό του τον Μάρκο Τάσκα .

### Υγεία
Στις 28 Σεπτεμβρίου 2021, λίγο μετά την επιστροφή του από το Διεθνές Συνέδριο της Θείας Ευχαριστίας στη Βουδαπέστη, διαγνώστηκε με COVID-19 και εισήχθη στη μονάδα λοιμωδών νοσημάτων του νοσοκομείου Galliera της Γένοβας. Δήλωσε ότι είχε εμβολιαστεί και ότι γνώριζε πως μπορούσε ακόμη να μολυνθεί. Στις 30 Σεπτεμβρίου το νοσοκομείο ανέφερε ότι η γενική του κατάσταση ήταν καλή και η πρόγνωση θετική. Αρκετοί άλλοι καρδινάλιοι έχουν αναρρώσει από τον ιό. Έλαβε εξιτήριο από το νοσοκομείο στις 8 Οκτωβρίου.

## Τοποθετήσεις

### Αμβλώσεις
Ο Μπανιάσκο έχει εκφράσει έντονη αντίθεση στην άμβλωση, ειδικότερα σε σχέση με το χάπι RU-486, το οποίο έχει αποτρεπτική δράση στο έμβρυο.

### Ευθανασία
Ο Μπανιάσκο δήλωσε σε συνέντευξή του στο ιταλικό πρακτορείο ειδήσεων ANSA το 2016 ότι «*μας πονά ως χριστιανούς αλλά μας πονά και ως ανθρώπους»* ότι επιτράπηκε η ευθανασία στο Βέλγιο για να επιτρέψει σε έναν ανίατο 17χρονο ανήλικο να πεθάνει.

Στο παρελθόν έχει δηλώσει ότι η ευθανασία είναι μια πράξη χωρίς αγάπη και ότι ακολουθεί κοσμικά κριτήρια αντί για θρησκευτικά.

### Αντίθεση στα δικαίωματα ομοφυλόφιλων
Τον Απρίλιο 2007, μετά από καταδίκη των ενώσεων ομοφύλων — στην οποία είπε: *«Γιατί να πούμε ‘όχι’ σε μορφές νομικά αναγνωρισμένης συγκατοίκησης που δημιουργούν εναλλακτικές στην οικογένεια; Γιατί να πούμε ‘όχι’ στην αιμομιξία; Γιατί να πούμε ‘όχι’ στο παιδοφιλικό κόμμα στην Ολλανδία;»*μια δήλωση για την οποία ο Μπανιάσκο φέρεται να έγινε στόχος απειλών κατά της ζωής του. Το αστυνομικό τμήμα της Γένοβας, ενώ απέρριψε οποιονδήποτε σοβαρό λόγο ανησυχίας, του διέθεσε ένοπλο φρουρό. Ο Αλφόνσο Πεκοράρο Σκάνιο από το ιταλικό Κόμμα των Πρασίνων, ένθερμος υποστηρικτής των δικαιωμάτων των ομοφυλοφίλων, δήλωσε ότι ο Μπανιάσκο έκανε μια «σοβαρή, ανόητη σύγκριση που προσβάλλει εκατομμύρια ανθρώπους».

Ο Μπανιάσκο καταδίκασε αργότερα μια απόφαση που εξέδωσαν τα δικαστήρια της Τοσκάνης το 2014, η οποία, για πρώτη φορά στην Ιταλία, αναγνώρισε τον γάμο ενός ομόφυλου ζευγαριού που είχε τελεστεί στη Νέα Υόρκη. Έχει επίσης περιγράψει τις ενώσεις ομοφύλων και τους γάμους μεταξύ προσώπων του ίδιου φύλου ως «Δούρειο ίππο» που αποδυναμώνει θεμελιωδώς τον θεσμό της οικογένειας.

Το 2019, ο Μπανιάσκο ακύρωσε τρεις ξεχωριστές δημόσιες προσευχές εξιλέωσης για την Παρέλαση υπερηφάνειας που επρόκειτο να διεξαχθεί στην περιοχή της αρχιεπισκοπής, αλλά δεν προσέφερε καμία εξήγηση για την απόφασή του. Η απόφασή του, ωστόσο, συνάντησε κάποια κριτική όπως και η έλλειψη εξήγησης.

### Κοινωνική διδασκαλία
Ο Μπανιάσκο υποστήριξε το δικαίωμα κάθε ανθρώπου να εργάζεται. Έχει επίσης επισημάνει ότι η ευελιξία του εργατικού δυναμικού, δηλαδή η εύκολη αντικατάσταση των εργάτων, πρέπει να περιοριστεί.

## Εκδόσεις

**Educare*, Alba, Edizioni San Paolo, 2011. ISBN 9788821570490
**La porta stretta*, Roma, Cantagalli Edizioni, 2013. ISBN 9788882728731

## Aναφορές και σημειώσεις


## Εξωτερικοί σύνδεσμοι
* Catholic Hierarchy

Κατηγορία:Βατικανό
Κατηγορία:Ιταλοί καρδινάλιοι
Κατηγορία:Επίσκοποι του Πέζαρο